Genesi 24 | Beibele Inthaneteng | Phetolelo ya Lefase le Lefsa
24 Aborahama o be a tšofetše, a godile kudu; Jehofa o be a šegofaditše Aborahama ka se sengwe le se sengwe.+ 2 Ka gona Aborahama a bolela le mohlanka wa gagwe yo mogolo ka lapeng la gagwe yo a bego a laola tšohle tše a bego a na le tšona,+ a re: “Hle bea seatla sa gago ka tlase ga serope sa ka,+ 3 gore ke tle ke go eniše ka Jehofa,+ Modimo wa magodimo yo e bilego e le Modimo wa lefase, gore o ka se tšeele morwa wa ka mosadi go barwedi ba Bakanana bao ke dulago gare ga bona,+ 4 eupša o tla ya nageng ya gešo go metswalo ya ka+ gomme wa tšeela morwa wa ka Isaka mosadi.” 5 Eupša mohlanka yoo a re go yena: “Go thwe’ng ge e ba mosadi yoo a sa rate go tla le nna mo nageng ye? A ke bušetše morwa wa gago nageng yeo o tšwilego go yona?”+ 6 Ge a re’alo Aborahama a re go yena: “O se ke wa ba wa leka go bušetša morwa wa ka moo.+ 7 Jehofa Modimo wa magodimo, yena yo a nntšhitšego ntlong ya tate le nageng ya metswalo ya ka+ le yo a boletšego le nna a ba a nkenela+ a re: ‘Naga+ ye ke tla e nea peu+ ya gago,’ o tla romela morongwa wa gagwe a go eta pele+ gomme wena o tla tšeela morwa wa ka mosadi moo.+ 8 Eupša ge e ba mosadi yoo a ka se rate go tla le wena, o tla be o lokologile kenong yeo o nkenetšego ka yona.+ Feela o se ke wa bušetša morwa wa ka moo.” 9 Ge a re’alo mohlanka yoo a bea seatla sa gagwe ka tlase ga serope sa Aborahama mong wa gagwe gomme a mo enela ka taba ye.+ 10 Ka gona mohlanka yoo a tšea dikamela tše lesome go dikamela tša mong wa gagwe gomme a tloga a swere le dilo tše dibotse tša mehutahuta tša mong wa gagwe.+ A ema a leba Mesopotamia motseng wa Nahoro. 11 Mafelelong a hutamiša dikamela ka ntle ga motse sedibeng sa meetse mo e ka bago ka nako ya mantšiboa,+ nakong yeo basadi ba go ga meetse ba bego ba tlwaetše go a ga ka yona.+ 12 A re: “Jehofa Modimo wa mong wa ka Aborahama,+ hle dira gore dilo di ntshepelele gabotse letšatšing le gomme o dire mong wa ka Aborahama+ ka botho.+ 13 Šefa ke eme sedibeng sa meetse, gomme barwedi ba batho ba mo motseng ba tšwela go ga meetse.+ 14 Anke go direge gore mosetsana yoo ke tlago go re go yena, ‘Hle rola nkgo ya gago ya meetse e le gore ke nwe,’ gomme yena a re, ‘Nwaa, e bile ke tla nweša le dikamela tša gago,’ e be yena yo o tlago go mo abela mohlanka wa gago,+ o mo abele Isaka; ge seo se ka direga ke tla tseba gore o dirile mong wa ka ka lerato.”+ 15 Ya re pele a ka fetša go bolela+ gwa tšwelela Rebeka, yo e lego morwedi wa Bethuele+ morwa wa Milika+ mosadi wa Nahoro+ ngwanabo Aborahama, a rwele nkgo ya gagwe ya meetse legetleng.+ 16 Mosetsana yoo e be e le yo mobotse kudu,+ e le kgarebe, go be go se monna yoo a bego a kile a robala le yena;+ a theogela sedibeng, a tlatša nkgo ya gagwe gomme a rotoga. 17 Gateetee mohlanka yoo a kitima a mo gahlanetša gomme a re: “Hle, nnweše meetsana ka mo nkgong ya gago.”+ 18 Yena a re: “Nwaa mong wa ka.” Ke moka ka go akgofa a rola nkgo ya gagwe a e swara ka seatla a mo nweša.+ 19 Ge mosetsana yoo a feditše go mo nweša a re: “Ke tla gela le dikamela tša gago meetse go fihlela di kgotšwe.”+ 20 Ka gona a akgofa a tšhollela nkgo ya gagwe ka legopong, gomme a kitima a ya leboelela sedibeng go ga meetse,+ a gela dikamela ka moka tša monna yoo. 21 Nakong ye ka moka monna yoo o be a mo tsepeletše a maketše, a homotše gore a tsebe ge e ba Jehofa a atlegišitše leeto la gagwe goba go se bjalo.+ 22 Ka gona, ya re ge dikamela di feditše go nwa, ke moka monna yoo a mo nea lengina la nkong+ la gauta la boima bja seripa sa shekele* le maseka+ a mabedi a matsogong ao boima bja ona e bego e le dishekele tše lesome tša gauta, 23 a re go yena: “O morwedi wa mang? Mpotše hle. Na ntlong ya tatago go na le mo re ka robalago gona?”+ 24 Yena a re go monna yoo: “Ke nna morwedi wa Bethuele+ morwa wa Milika yoo a mmelegetšego Nahoro.”+ 25 A iša pele a re: “Re na le mahlaka le furu e ntši kudu, e bile re na le mo le ka robalago gona.”+ 26 Monna yoo a inama a khunamela Jehofa+ 27 a re: “A go retwe Jehofa+ Modimo wa mong wa ka Aborahama, yena yo a sego a kgaotša go bontšha mong wa ka botho bja gagwe le go rereša ga gagwe. Ge ke le tseleng, Jehofa o nkišitše ntlong ya bana babo mong wa ka.”+ 28 Mosetsana yoo a kitima a yo botša ba lapeng la mmagwe dilo tše. 29 Bjale Rebeka o be a na le kgaetšedi gomme leina la gagwe e be e le Labane.+ Ka gona, Labane a kitimela monna yoo a bego a le ka ntle kua sedibeng. 30 Ya re ge a bona lengina la nkong le maseka+ matsogong a kgaetšedi ya gagwe le ge a ekwa mantšu a Rebeka kgaetšedi ya gagwe ge a re: “Monna yoo o boletše le nna ka gore le ka gore,” yena a ya go monna yoo gomme a mo hwetša a eme kgauswi le dikamela kua sedibeng. 31 Gateetee a re: “Etla, wena mošegofatšwa wa Jehofa.+ Go re’ng o eme moo mola nna ke go lokišeditše kua ntlong e bile ke diretše le dikamela sebaka?” 32 Ke moka monna yoo a tla a tsena ka ntlong yeo, gomme Labane a tlemolla dikamela a di nea mahlaka le furu, a tliša meetse gore monna yoo le banna bao ba bego ba na le yena ba hlape dinao.+ 33 Bjale ba bea dijo pele ga gagwe, eupša yena a re: “Nka se je pele ke bolela ditaba tše ke tlilego ka tšona.” Labane a re: “Tlaa natšo!”+ 34 Ke moka a re: “Ke nna mohlanka wa Aborahama.+ 35 Jehofa o šegofaditše mong wa ka kudukudu ka gore o tšwela pele a mo dira mohumi le go mo nea dinku, dikgomo, silifera le gauta, bahlanka ba banna le ba basadi, dikamela le dipokolo.+ 36 Go oketša moo, Sara mosadi wa mong wa ka o belegetše mong wa ka morwa ge a šetše a tšofetše;+ mong wa ka o tla nea morwa yoo wa gagwe selo se sengwe le se sengwe seo a nago le sona.+ 37 Ka gona mong wa ka o nkenišitše a re: ‘O se ke wa tšeela morwa wa ka mosadi go barwedi ba Bakanana bao ke dulago nageng ya bona.+ 38 Eupša o ye ntlong ya tate le go ba lapa lešo+ gomme o tšeele morwa wa ka mosadi.’+ 39 Fela nna ka re go mong wa ka: ‘Go thwe’ng ge e ba mosadi yoo a ka se rate go tla le nna?’+ 40 Yena a re: ‘Jehofa yoo ke sepetšego+ pele ga gagwe o tla roma morongwa+ wa gagwe gore a sepele le wena gomme o tla atlegiša+ leeto la gago; o tšeele morwa wa ka mosadi go ba lapa lešo le go ba ntlo ya tate.+ 41 Nakong ya ge o fihlile go ba lapa lešo o tla be o se sa tlangwa ke keno yeo o nkenetšego yona, gomme le ge ba ka se go nee yena, le gona moo o tla be o se sa tlangwa ke keno yeo o nkenetšego yona.’+ 42 “Ge ke fihla sedibeng lehono, ka re: ‘Jehofa Modimo wa mong wa ka Aborahama, ge e ba o atlegiša leeto leo ke le swerego,+ 43 gona ke nna yo ke eme mo sedibeng. Anke go direge gore mosetsana+ yo a tlago go ga meetse mo, yoo ke tlago go re go yena: “Hle anke ke nwe meetsana ka nkgong ya gago,” 44 gomme yena a re go nna: “Nwaa, gomme ke tla gela le dikamela tša gago,” ke tsebe gore ke yena mosadi yoo Jehofa a mo abetšego morwa wa mong wa ka.’+ 45 “Pele ga ge nka fetša go bolelela+ ka pelong,+ ke ge go tšwelela Rebeka a rwele nkgo ya gagwe legetleng; a theogela sedibeng gomme a ga meetse.+ Ke moka ka re go yena: ‘Mphe meetse hle.’+ 46 A akgofa a rola nkgo ya gagwe a re: ‘Nwaa,+ gomme ke tla gela le dikamela tša gago meetse.’ Ke moka ka nwa, gomme yena a gela le dikamela meetse. 47 Ka morago ga moo ka mmotšiša ka re: ‘O morwedi wa mang?’+ Yena a nkaraba a re: ‘Ke morwedi wa Bethuele morwa wa Nahoro yoo Milika a mmelegetšego yena.’ Ke moka ka mo rweša lengina nkong le maseka matsogong.+ 48 Ka inama ka khunamela Jehofa. Ka reta Jehofa Modimo wa mong wa ka Aborahama,+ yo a ntlhahlilego tseleng ya therešo+ gore ke tle ke tšeele morwa wa mong wa ka morwedi wa morwa wa ngwanabo. 49 Bjale ge e ba le dira mong wa ka ka botho le ka go rereša,+ mpotšeng; eupša ge e ba go se bjalo, le gona le mpotšeng, gore ke arogele ka letsogong le letona goba le letshadi.”+ 50 Ke moka Labane le Bethuele ba araba ba re: “Se se tšwa go Jehofa.+ Rena re ka se kgone go go botša tše mpe le ge e le tše botse.+ 51 Rebeka šo mo pele ga gago. Mo tšee o sepele, gomme e be mosadi wa morwa wa mong wa gago go etša ge Jehofa a boletše.”+ 52 Ya re ge mohlanka wa Aborahama a kwele mantšu a bona, gateetee a khunamela Jehofa.+ 53 Mohlanka yoo a ntšha dimpho tša silifera le tša gauta le diaparo gomme a di nea Rebeka; a nea kgaetšedi ya gagwe le mmagwe dilo tše dibotsebotse.+ 54 Ka morago ga moo yena le banna bao ba bego ba na le yena ba ja ba ba ba nwa, gomme ba robala ba tsoga e sa le mesong. Ke moka a re: “Mpheng tsela ke boele go mong wa ka.”+ 55 Kgaetšedi ya gagwe le mmagwe ba re: “Anke mosetsana yo a dule le rena matšatšinyana a lesome. Ka morago ga moo a ka sepela.” 56 Eupša yena a re: “Le se ke la nthibela, ka ge e le mo le bona gore Jehofa o atlegišitše leeto la ka.+ Mpheng tsela gore ke boele go mong wa ka.”+ 57 Bona ba re: “A re bitšeng mosetsana yoo re kwe gore yena o reng.”+ 58 Ke moka ba bitša Rebeka ba re go yena: “Na o tla rata go sepela le monna yo?” Yena a re: “Ee, ke rata go sepela le yena.”+ 59 Ke moka ba nea Rebeka+ kgaetšedi ya bona tsela gotee le moledi wa gagwe,+ mohlanka wa Aborahama le banna bao a bego a sepela le bona. 60 Ba šegofatša Rebeka ba re go yena: “Wena kgaetšedi ya rena, anke o fetoge ba dikete ge di balwa ga dikete tše lesome, gomme anke ba peu ya gago ba tšee kgoro ya bao ba ba hloilego.”+ 61 Ka morago ga moo Rebeka le bahlokomedi+ ba gagwe ba tsoga ba namela dikamela+ ba latela monna yoo; mohlanka yoo a tšea Rebeka a tloga. 62 Bjale Isaka a tšwelela ka tsela yeo e tšwago Beera-lahai-roi,+ gobane o be a dula nageng ya Negebe.+ 63 Isaka o be a tšwile a itshepelela gore a yo naganišiša+ kua nageng mo e ka bago mantšiboa. Ge a emiša mahlo a lebelela, a bona go etla dikamela! 64 Ge Rebeka a emiša mahlo a bona Isaka gomme a fologa kamela. 65 Ke moka a re go mohlanka yola: “Ke mang monna yola a sepelago mola nageng go tlo re gahlanetša?” Mohlanka yoo a re: “Ke mong wa ka.” Yena a tšea lešira a ikhupetša.+ 66 Mohlanka yoo a laodišetša Isaka dilo tšohle tšeo a di dirilego. 67 Ka morago ga moo Isaka a tsenya Rebeka ka tenteng ya Sara mmagwe.+ Ka gona a mo tšea ya ba mosadi wa gagwe;+ Isaka a mo rata+ gomme a homotšega ka ge a be a hwetšwe ke mmagwe.+